Harry Styles

Život

Styles sa narodil v Redditchu vo Worcestershire. Je synom Anny Cox (rodenej Selley) a Desmonda "Des" Stylesa. Mnohí jeho predkovia boli poľnohospodárski robotníci z Norfolku. Styles vyrastal v Holmes Chapel v Cheshire potom, čo sa tam jeho rodičia spolu s jeho staršou sestrou Gemmou presťahovali, keď bol ešte dieťa. Navštevoval Holmes Chapel Comprehensive School. Stylesovi rodičia sa rozviedli, keď mal sedem a neskôr sa jeho matka znova vydala. Ako 16-ročný brigádoval vo W. Mandeville pekárni v Holmes Chapel.
Už od detstva miloval spev a za svoje vplyvy označil Freddieho Mercuryho, Elvisa Presleya a The Beatles. Počas štúdia pôsobil ako hlavný spevák v kapele White Eskimo s ktorou vyhral miestnu spevácku súťaž Battle of the Bands.

The X Factor

Dňa 11. apríla 2010 sa ako sólový spevák zúčastnil kastingu siedmej série britskej televíznej speváckej súťaže X Factor. V „dome porotcov“ v kategórii „chlapci“ však neuspel. Rovnako skončili aj ďalší štyria chlapci z jeho kategórie. V júli 2010, počas „bootcampu“ vo Wembley Aréne v Londýne, hosťujúca porotkyňa Nicole Scherzingerová navrhla, aby vytvorili päťčlennú chlapčenskú skupinu a tak mohli ďalej pokračovať v súťaži v kategórii „skupiny“. Následne počas dvoch týždňov sa dala skupina dokopy. Styles prišiel s názvom One Direction. V „dome porotcov“ zaspievali akustickú verziu piesne „Torn“. V priebehu prvých štyroch týždňov živých prenosov boli Cowellovou poslednou skupinou v súťaži. Vo Veľkej Británii sa stali rýchlo populárni.
One Direction skončili na treťom mieste a ihneď po finále sa na internete objavila ich pieseň „Forever Young", ktorá mala byť zverejnená v prípade, že vyhrajú The X Factor. Krátko nato bolo potvrdené, že One Direction podpísali nahrávaciu zmluvu na 2 milióny libier so Syco Records. Svoj debutový album začali nahrávať v januári 2011 po tom, čo odleteli do Los Angeles pracovať s RedOne. Vo februári 2011 vydalo nakladateľstvo HarperCollins ich knihu One Direction: Forever Young (Our Official X Factor Story), ktorá sa následne stala bestsellerom. V rovnakom mesiaci sa skupina spolu s ostatnými súťažiacimi zúčastnila X Factor Live Tour. Počas turné skupina vystúpila pred 500 000 ľuďmi po celom Spojenom kráľovstve. Po skončení turné v apríli 2011 pokračovali v príprave svojho debutového albumu. Nahrávali v Štokholme, Londýne a Los Angeles. One Direction spolupracovali s producentmi ako napríklad Carl Falk, Savan Kotecha, Steve Mac a Rami Yacoub. Názov kapely One Direction vymyslel Styles, ktorý si myslel, že to bude znieť dobre.

One Direction

V roku 2010 po skončení The X Factor podpísali zmluvu so Syco Entertainment. Svoj prvý štúdiový album Up All Night vydali v roku 2011 a v roku 2012 vydali druhý album Take Me Home. Ich debutový singel „What Makes You Beautiful" sa vyšplhal na 1. miesto v anglickej hitparáde. V auguste 2013 vyšiel o kapele dokument One Direction: This Is Us, ktorý režíroval Morgan Spurlock. Tento film zarobil prvý víkend v kinách celosvetovo viac ako 30 miliónov $. Ich tretí štúdiový album Midnight Memories vyšiel 25. novembra 2013. Ich štvrtý štúdiový album Four vydali v roku 2014 a ich piaty štúdiový album Made in the A.M. v novembri 2015.

Sólové projekty a prestávka

V marci 2016 odišla skupina One Direction na ročnú prestávku, aby sa mohli venovať sólovým projektom. Dňa 23. júna 2016 Billboard ohlásili, že Styles podpísal sólovú nahrávaciu zmluvu s Columbia Records (rovnaké hudobné vydavateľstvo s ktorým mali podpísanú nahrávaciu zmluvu One Direction). Naďalej píše texty piesní a spolupracuje so skladateľmi ako Johnny McDaid a Ryan Tedder. Píše pre ostatných umelcov ako sú Ariana Grande a Michael Bublé, rovnako ako pre jeho vlastný sólový debutový album.

Herectvo

Ako herec debutoval v akčnom trileri režiséra Christophera Nolana Dunkirk (2017). Zahrá si po boku Toma Hardyho, Marka Rylanca, Cilliana Murphyho a Kennetha Branagha.

Osobný život

Od novembra 2011 do januára 2012 randil s moderátorkou The X Factoru, Caroline Flackovou. Ich 14-ročný vekový rozdiel vyvolal kontroverzie a kritiku. Od októbra 2012 do januára 2013 chodil so speváčkou Taylor Swiftovou.